b'\n_START_ARTICLE_\nLauri T\xc3\xb6rni\n_START_SECTION_\nCarier\xc4\x83\n_START_PARAGRAPH_\n"Lauri Allan T\xc3\xb6rni" s-a n\xc4\x83scut \xc3\xaen Viipuri, pe atunci teritoriu finlandez. Tat\xc4\x83l s\xc4\x83u, Jalmari, era c\xc4\x83pitan de vas. \xc8\x98i-a \xc3\xaenceput serviciul militar \xc3\xaen anul 1938, iar \xc3\xaen 1940 a urmat cursurile \xc8\x98colii de Ofi\xc8\x9beri Rezervi\xc8\x99ti din Hamina.\n_START_SECTION_\nAl Doilea R\xc4\x83zboi Mondial\n_START_PARAGRAPH_\nLa sf\xc3\xa2r\xc8\x99itul anului 1939, c\xc3\xa2nd Uniunea Sovietic\xc4\x83 a atacat Finlanda, Lauri T\xc3\xb6rni aproape \xc3\xae\xc8\x99i finalizase stagiul militar, \xc3\xaens\xc4\x83 starea de mobilizare general\xc4\x83 a dus la prelungirea acestuia, fiind ini\xc8\x9bial repartizat \xc3\xaen cadrul trupelor de intenden\xc8\x9b\xc4\x83. A fost trimis \xc3\xaen linia \xc3\xaent\xc3\xa2i a frontului \xc3\xaen timpul luptelor din zona Lacului Ladoga. A participat la \xc3\xaenfr\xc3\xa2ngerea diviziilor ruse\xc8\x99ti \xc3\xaencercuite la Lemetti, iar eroismul de care a dat dovad\xc4\x83 nu a trecut neobservat superiorilor s\xc4\x83i. Aproape de finalizarea r\xc4\x83zboiului, a fost repartizat ca ofi\xc8\x9ber responsabil cu preg\xc4\x83tirea, \xc3\xaen calitate de sublocotenent (v\xc3\xa4nrikki)._NEWLINE_\xc3\x8en 1941, dup\xc4\x83 R\xc4\x83zboiul de iarn\xc4\x83, T\xc3\xb6rni a fost trimis \xc3\xaen Germania, s\xc4\x83 se antreneze pentru o scurt\xc4\x83 perioad\xc4\x83 de timp cu Waffen-SS_NEWLINE_Reputa\xc8\x9bia lui T\xc3\xb6rni era bazat\xc4\x83 pe succesele repurtate \xc3\xaen R\xc4\x83zboiul de continuare (1941 - 1944) dintre Finlanda \xc8\x99i Uniunea Sovietic\xc4\x83. \xc3\x8en 1943 o unitate de recunoa\xc8\x99tere, neoficial numit\xc4\x83 "Deta\xc8\x99amentul T\xc3\xb6rni" a fost \xc3\xaenfiin\xc8\x9bat\xc4\x83 sub comanda sa. Este vorba despre o unitate de infanterie a c\xc4\x83rui scop era s\xc4\x83 ajung\xc4\x83 \xc3\xaen spatele liniilor inamicului \xc8\x99i care \xc3\xaen scurt\xc4\x83 vreme a devenit foarte cunoscut\xc4\x83 de ambele p\xc4\x83r\xc8\x9bi ale frontului datorit\xc4\x83 eficien\xc8\x9bei sale._NEWLINE_Unul dintre solda\xc8\x9bii afla\xc8\x9bi sub comanda lui T\xc3\xb6rni, Mauno Koivisto a devenit mai t\xc3\xa2rziu cel de-al nou\xc4\x83lea pre\xc8\x99edinte al Finlandei. Cei doi au luptat \xc3\xaempreun\xc4\x83 la Ilomantsi \xc3\xaen iulie - august 1944, ultima lupt\xc4\x83 a R\xc4\x83zboiului de continuare. _NEWLINE_Unitatea lui T\xc3\xb6rni a cauzat numeroase pierderi sovieticilor, fapt care i-a condus pe ace\xc8\x99tia s\xc4\x83 stabileasc\xc4\x83 o recompens\xc4\x83 de 3 milioane de m\xc4\x83rci finlandeze (echivalentul a 650.000 USD) pentru eliminarea lui. Este cunoscut ca fiind singurul militar finlandez pe capul c\xc4\x83ruia a fost pus\xc4\x83 o recompens\xc4\x83.  _NEWLINE_T\xc3\xb6rni s-a ar\xc4\x83tat complet nemul\xc8\x9bumit de Armisti\xc8\x9biul de la Moscova, care marca sf\xc4\x83r\xc8\x99itul R\xc4\x83zboiului de continuare dintre Finlanda \xc8\x99i Uniunea Sovietic\xc4\x83. Armisti\xc8\x9biul obliga Finlanda s\xc4\x83 lupte \xc3\xaempotriva Germaniei \xc3\xaen R\xc4\x83zboiul Laponiei (Lapin sota). Guvernul finlandez a considerat c\xc4\x83 T\xc3\xb6rni a servit destul \xc8\x9bara \xc8\x99i l-a trecut \xc3\xaen rezerv\xc4\x83, dup\xc4\x83 ce \xc3\xaen prealabil, la data de 9 iulie 1944, i-a fost acordat\xc4\x83 Crucea Mannerheim._NEWLINE_\xc3\x8en 1945, \xc3\xaen timp ce se afla \xc3\xaen Finlanda, a fost recrutat de o mi\xc8\x99care de rezisten\xc8\x9b\xc4\x83 pro-germanic\xc4\x83 \xc8\x99i trimis \xc3\xaen Germania nazist\xc4\x83 pentru a fi instruit at\xc3\xa2t \xc3\xaen sabotaj, c\xc3\xa2t \xc8\x99i \xc3\xaen organizarea rezisten\xc8\x9bei \xc3\xaen cazul unei eventuale ocup\xc4\x83ri sovietice ale teritoriului finlandez._NEWLINE_Ulterior, la sf\xc3\xa2r\xc8\x99itul celui de-Al Doilea R\xc4\x83zboi Mondial, s-a predat trupelor britanice. Fiind prizonier de r\xc4\x83zboi, a evadat, \xc3\xaencerc\xc3\xa2nd s\xc4\x83 se \xc3\xaentoarc\xc4\x83 \xc3\xaen Finlanda. _NEWLINE_A fost arestat de c\xc4\x83tre Valtiollinen poliisi, predecesorul de atunci al SUPO  -  serviciul intern de informa\xc8\x9bii - \xc8\x99i condamnat la 6 ani de \xc3\xaenchisoare pentru tr\xc4\x83dare, deoarece s-a \xc3\xaenrolat \xc3\xaen armata Armata German\xc4\x83 . \xc3\x8en decembrie 1948, pre\xc8\x99edintele Finlandei Juho Kusti Paasikivi l-a gra\xc8\x9biat.\n_START_SECTION_\nStatele Unite ale Americii\n_START_PARAGRAPH_\n\xc3\x8en 1949 T\xc3\xb6rni, \xc3\xaenso\xc8\x9bit de camaradul s\xc4\x83u Holger Pitk\xc3\xa4nen, a fugit \xc3\xaen Haparanda (Haaparanta), Suedia, ora\xc8\x99 \xc3\xaen care o mare parte din locuitori au origini finlandeze, trec\xc3\xa2nd frontiera pe la Tornio. De aici, a c\xc4\x83l\xc4\x83torit cu trenul la Stockholm, unde a g\xc4\x83sit sprijin \xc8\x99i ad\xc4\x83post cu ajutorul baronesei Von Essen, cunoscut\xc4\x83 pentru suportul acordat militarilor finlandezi \xc3\xaen anii ce au urmat r\xc4\x83zboiului. Pitk\xc3\xa4nen a fost arestat \xc8\x99i repatriat, \xc3\xaens\xc4\x83 T\xc3\xb6rni era deja logodit cu o suedez\xc4\x83 de origine finlandez\xc4\x83, Marja Kops. Sper\xc3\xa2nd totu\xc8\x99i c\xc4\x83 va avea o carier\xc4\x83 \xc3\xaenainte de oficierea c\xc4\x83s\xc4\x83toriei, T\xc3\xb6rni s-a angajat, sub o identitate fals\xc4\x83 de suedez, ca membru al echipajului SS Bolivia \xc8\x99i a c\xc4\x83l\xc4\x83torit la Caracas (Venezuela). _NEWLINE_\xc3\x8en portul din Caracas, s-a re\xc3\xaent\xc3\xa2lnit cu un fost comandant finlandez din R\xc4\x83zboiul de iarn\xc4\x83, Matti Aarnio, aflat \xc3\xaen exil \xc3\xaen Venezuela. \xc3\x8en 1950, Lauri T\xc3\xb6rni se \xc3\xaembarc\xc4\x83 ca membru al echipajului pe cargoul MS Skagen, cu destina\xc8\x9bia Statele Unite ale Americii. \xc3\x8en Golful Mexic, \xc3\xaen apropiere de Mobile, Alabama, T\xc3\xb6rni sare peste bord \xc8\x99i \xc3\xaenoat\xc4\x83 p\xc3\xa2n\xc4\x83 la mal. De aici, \xc3\xae\xc8\x99i continu\xc4\x83 drumul spre New York, unde se integreaz\xc4\x83 \xc3\xaen comunitatea finlandezo-american\xc4\x83 din Brooklyn, lucr\xc3\xa2nd ca t\xc3\xa2mplar \xc8\x99i ca om de serviciu._NEWLINE_\xc3\x8en anul 1953, Congresul Statelor Unite ale Americii emite legea at\xc3\xa2t de mult sus\xc8\x9binut\xc4\x83 de c\xc4\x83tre firma de avocatur\xc4\x83 a lui William J. Donovan (alias \xe2\x80\x9eWild Bill\xe2\x80\x9d Donovan), fostul lider al OSS - predecesorul actualului Central Intelligence Agency, \xc3\xaen baza c\xc4\x83reia T\xc3\xb6rni dob\xc3\xa2nde\xc8\x99te permisul de reziden\xc8\x9b\xc4\x83._NEWLINE_\xc3\x8en 1954, \xc3\xaen baza Legii Lodge-Philbin (cunoscut\xc4\x83 azi mai ales ca Legea Larry Thorne) care permitea reziden\xc8\x9bilor de o alt\xc4\x83 na\xc8\x9bionalitate s\xc4\x83 se \xc3\xaenroleze \xc3\xaen armata Statelor Unite ale Americii, T\xc3\xb6rni se al\xc4\x83tur\xc4\x83 for\xc8\x9belor militare americane ca simplu soldat, integr\xc3\xa2ndu-se rapid \xc3\xaentr-un grup de ofi\xc8\x9beri de origine finlandez\xc4\x83, grup cunoscut sub numele de "Marttinen\'s Men", care a pavat drumul acestuia c\xc4\x83tre US Special Forces._NEWLINE_A fost instructor de ski, a predat tehnici de supravie\xc8\x9buire \xc8\x99i de gheril\xc4\x83 \xc8\x99i a urmat cursurile cunoscutei \xc8\x98coli Airborne, ceea ce i-a adus o avansare rapid\xc4\x83 \xc3\xaen grad: sublocotenent \xc3\xaen 1957 \xc8\x99i c\xc4\x83pitan \xc3\xaen 1960._NEWLINE_\xc3\x8en perioada 1958 - 1962 a servit \xc3\xaen 10th Special Forces Group, \xc3\xaen Germania de Vest, fiind al doilea la comanda opera\xc8\x9biunii de c\xc4\x83utare \xc8\x99i salvare din Mun\xc8\x9bii Zagros, Iran. \xc3\x8en noiembrie 1963 a intrat \xc3\xaen unitatea A-734 Vietnam \xc8\x99i a participat la luptele din Delta Mekongului, unde a fost decorat de 2 ori._NEWLINE_\xc3\x8en anul 1965 a fost transferat \xc3\xaen Grupul de Studii \xc8\x99i Observare MACVSOG, Vietnam, pe postul de consilier militar. Pe 18 octombrie 1965, elicopterul \xc3\xaen care se afla Larry Thorne, aflat \xc3\xaentr-o misiune clandestin\xc4\x83, s-a pr\xc4\x83bu\xc8\x99it \xc3\xaentr-o zon\xc4\x83 muntoas\xc4\x83 a Vietnamului, Da Nang. Echipajul de salvare nu a putut identifica exact locul pr\xc4\x83bu\xc8\x99irii. Imediat dup\xc4\x83 dispari\xc8\x9bie, Larry Thorne a fost avansat la gradul de maior._NEWLINE_R\xc4\x83m\xc4\x83\xc8\x99i\xc8\x9bele lui Lauri T\xc3\xb6rni au fost g\xc4\x83site \xc3\xaen 1999, au fost identificate formal \xc3\xaen 2003 \xc8\x99i pe 26 iunie 2003 au fost depuse \xc3\xaen cimitirul Arlington, sec\xc8\x9biunea 60, morm\xc3\xa2ntul 8136.\n_START_SECTION_\nMo\xc8\x99tenire\n_START_PARAGRAPH_\nUna din cl\xc4\x83dirile comandamentului \xc3\xaei poart\xc4\x83 numele (Larry Thorne Headquarters Building, 10th SFG(A) - Fort Carson Colorado)._NEWLINE_\xc3\x8en Finlanda, supravie\xc8\x9buitorii \xe2\x80\x9eDeta\xc8\x99amentului T\xc3\xb6rni\xe2\x80\x9d, al\xc4\x83turi de familie \xc8\x99i prieteni, au \xc3\xaenfiin\xc8\x9bat \xe2\x80\x9eAsocia\xc8\x9bia Lauri T\xc3\xb6rni\xe2\x80\x9d._NEWLINE_\xc3\x8en cartea The Green Berets - Bere\xc8\x9bile verzi, Robin Moore, personajul principal al primului capitol, "Sven Kornie", a fost inspirat de Larry Thorne. Cartea a fost ulterior ecranizat\xc4\x83, numele filmului fiind acela\xc8\x99i._NEWLINE_\xc3\x8en anul 2004, \xc3\xaen cadrul programului de televiziune Suuret Suomalaiset (\xe2\x80\x9eMari finlandezi\xe2\x80\x9d), Lauri T\xc3\xb6rni a fost votat al 52-lea Mare Finlandez.'